Konferensie oor oorsaak van Lily-mynramp afgestelOPVOLG: Solidariteit het Donderdag met die departement van minerale hulpbronne en die bestuur van die Lily-myn vergader. Lees gerus die opvolgberig. Foto: http://www.vantagegoldfields.com/ ŉ Mediakonferensie waartydens die vakbond Solidariteit Donderdag na verwagting hoogs vertroulike inligting oor die oorsaak van die ineenstorting by die Lily-myn in Barberton, Mpumalanga, in Februarie sou onthul, is laat Woensdagaand afgestel. Die vakbond het onverwags ŉ verklaring uitgereik om die media in te lig dat die konferensie nie meer sal voortgaan nie, aangesien die mynbestuur en departement van minerale hulpbronne Solidariteit glo versoek het om ŉ privaat gesprek rakende die inligting waaroor Solidariteit beskik, te voer. Solidariteit het gesê hy sal Donderdag ŉ mediaverklaring uitreik met meer besonderhede oor die gesprek met die mynbestuur en departement van minerale hulpbronne. Maroela Media het vroeër berig Gideon du Plessis, hoofsekretaris van Solidariteit, het Woensdag gesê die vakbond het die inligting, wat glo bestaan uit verklarings van mynwerkers en ander sleutelrolspelers, op ŉ betroubare wyse bekom en het besluit om dit openbaar te maak. Du Plessis het aanvanklik Woensdag gesê die vakbond sal hom nie steur aan die myn se dreigemente van regstappe nie, aangesien die waarheid soos dit tot die vakbond se beskikking is, ontbloot moet word. Drie mynwerkers, Yvonne Mnisi, Pretty Mabuza en Solomon Nyarenda, is in ŉ skeepshouer onder die grond vasgekeer toe ŉ gedeelte van die Lily-myn op 5 Februarie ineengestort het. Nog twee ineenstortings by ander dele van die myn het kort daarna gevolg. Reddingspanne het sedertdien probeer om by die skeepshouer uit te kom, maar was tot dusver onsuksesvol.